FSMART ปิดจ๊อบซื้อหุ้นคืน 20 ล้านหุ้น หลังควักเงิน 187 ลบ.รวบ 2.5% ตามเป้า!
FSMART ปิดจ๊อบซื้อหุ้นคืน 20 ล้านหุ้น หลังควักเงิน 187 ลบ.รวบ 2.5% ตามเป้า!
9 ต.ค. 2561

บริษัท ฟอร์ท สมาร์ท เซอร์วิส จำกัด (มหาชน) หรือ FSMART ระบุว่า บริษัทสิ้นสุดโครงการซื้อหุ้นคืนเพื่อการบริหารทางการเงินแล้ว หลังจากที่ได้ซื้อหุ้นคืนครบตามจำนวนที่คณะกรรมการบริษัทได้มีมติอนุมัติไว้ โดยบริษัทได้ดำเนินการซื้อหุ้นคืนรวมทั้งสิ้น 20,000,000 หุ้น คิดเป็นร้อยละ 2.5 ของหุ้นที่จำหน่ายได้แล้วทั้งหมด มีมูลค่ารวมทั้งสิ้น 187,341,095 บาท
ส่วนการจำหน่ายหุ้นที่ซื้อคืนตามโครงการซื้อหุ้นคืนในครั้งนี้ บริษัทจะนำเสนอคณะกรรมการเพื่อพิจารณาอีกครั้ง ซึ่งตามกฎเกณฑ์ที่เกี่ยวข้อง บริษัทที่ซื้อหุ้นคืนจะสามารถจำหน่ายหุ้นที่ซื้อคืนได้ภายหลังพ้นกำหนด 6 เดือน นับแต่การซื้อหุ้นคืนเสร็จสิ้น แต่ต้องไม่เกิน 3 ปี และในกรณีที่บริษัทไม่จำหน่ายหรือจำหน่ายไม่หมดภายในระยะเวลาที่กำหนด ก็ให้ดำเนินการลดทุนโดยการตัดหุ้นจดทะเบียนที่ซื้อคืนและยังไม่ได้จำหน่าย
ทั้งนี้ FSMART ได้ดำเนินโครงการซื้อหุ้นคืนเพื่อการบริหารทางการเงิน โดยเป็นการซื้อหุ้นในตลาดหลักทรัพย์แห่งประเทศไทย (ตลท.) ระหว่างวันที่ 18 เมษายน 2561 ถึงวันที่ 17 ตุลาคม 2561 โดยกำหนดจำนวนหุ้นที่จะซื้อตามโครงการไม่เกิน 20,000,000 หุ้น คิดเป็นไม่เกินร้อยละ 2.5 ของหุ้นที่จำหน่ายได้แล้วทั้งหมด และมีวงเงินสูงสุดในการซื้อหุ้นคืน 300 ล้านบาท